GULF คว้ารางวัลยอดเยี่ยม “Deal of the Year” งาน SET Awards 2022
GULF ได้รับรางวัลยอดเยี่ยมด้านการควบรวมกิจการ (Deal of the Year Awards – Mergers & Acquisitions Deal) จากการทำเทนเดอร์ออฟเฟอร์ INTUCH และ ADVANC 
GULF ได้รับรางวัลยอดเยี่ยมด้านการควบรวมกิจการ (Deal of the Year Awards – Mergers & Acquisitions Deal) จากการทำเทนเดอร์ออฟเฟอร์ INTUCH และ ADVANC
29 ต.ค. 2565

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ได้รับรางวัลกลุ่ม Business Excellence สาขา Deal of the Year Awards ด้านการควบรวมกิจการ (Merger &amp; Acquisitions) จากธุรกรรมการทำคำเสนอซื้อหลักทรัพย์ของ บริษัท อินทัช โฮลดิ้งส์ จำกัด (มหาชน) หรือ INTUCH และ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC โดยในปีนี้ พิธีมอบรางวัล SET Awards 2022 จัดขึ้นเป็นปีที่ 19 ณ ตลาดหลักทรัพย์แห่งประเทศไทย
สำหรับรางวัล Deal of the Year นั้น พิจารณาจากข้อมูลขององค์กรที่มีธุรกรรมทางการเงินที่โดดเด่นสร้างความเปลี่ยนแปลงหรือนวัตกรรมครั้งสำคัญให้กับตลาดทุน เช่น การระดมทุน การควบรวมกิจการ (M&amp;A) หรือการเสนอขายหลักทรัพย์อื่นในขอบเขตที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุญาตให้ดำเนินการได้
ด้าน นางสาวยุพาพิน วังวิวัฒน์ ประธานเจ้าหน้าที่บริหารด้านการเงิน GULF กล่าวว่า ทางบริษัทรู้สึกเป็นเกียรติที่ได้รับรางวัลยอดเยี่ยม Deal of the Year ด้าน M&amp;A จากงาน SET Awards 2022 ซึ่งเป็นการสะท้อนถึงศักยภาพของบริษัทในการมุ่งขยายธุรกิจไปสู่โครงสร้างพื้นฐานดิจิทัล (Digital Infrastructure) รวมถึงเป็นการเสริมสร้างการเติบโตของกำไรให้บริษัทในระยะยาวด้วย ซึ่งการทำเทนเดอร์ออฟเฟอร์ในหุ้น INTUCH และ ADVANC ถือเป็นอีกหนึ่งความสำเร็จครั้งใหญ่ของบริษัทในรอบปีที่ผ่านมา
โดย GULF INTUCH และบริษัทในกลุ่ม INTUCH จะเดินหน้าต่อยอดธุรกิจในอนาคตร่วมกัน เพื่อมุ่งเสริมสร้างความแข็งแกร่งทางธุรกิจ และสร้างผลตอบแทนให้ผู้ถือหุ้นอย่างยั่งยืนต่อไป
สำหรับพิธีมอบรางวัล SET Awards จัดขึ้นโดยตลาดหลักทรัพย์แห่งประเทศไทยร่วมกับวารสารการเงินธนาคาร เพื่อยกย่องบริษัทจดทะเบียน ผู้บริหารสูงสุดของบริษัท บริษัทหลักทรัพย์ บริษัทหลักทรัพย์จัดการกองทุน บริษัทที่ปรึกษาทางการเงิน และทรัสต์เพื่อการลงทุนในอสังหาริมทรัพย์ ที่มีความยอดเยี่ยมและโดดเด่นในด้านต่าง ๆ ซึ่งเป็นส่วนสำคัญที่ยกระดับคุณภาพตลาดทุนไทยให้เติบโตอย่างมีคุณภาพและมั่นคง